Polisie-onderhandelaar kry man uit hyskraan | Maroela Media
Polisie-onderhandelaar kry man uit hyskraan
ŉ Polisie-onderhandelaar moes vir langer as ŉ uur spook om ŉ man, wat ŉ hyskraan in Richardsbaai beset het, te oortuig om af te klim. Daar is aanvanklik vermoed dit was ŉ gyselaarsdrama.
ŉ Konstruksiewerker het net na 08:00 Maandagoggend besef ŉ man is in die hyskraan op ŉ konstruksieperseel in Lira Link. Die konstruksiewerker het die polisie ontbied.
Volgens Richard Schouten, van IPSS-nooddienste, was die man glo al van Sondagmiddag af in die hyskraan se beheerkajuit.
Schouten het gesê aanvanklik is vermoed die man hou iemand gyselaar in die kajuit. Nadat die polisie-onderhandelaar uiteindelik daarin kon slaag om die man te oortuig om homself oor te gee, het dit geblyk hy is alleen.
Brandbestryders het intussen ŉ mobiele hyskraan na die toneel laat kom, indien dit sou nodig wees vir nooddienste om die ander hyskraan se kajuit te bereik.
Kapt. Debbie Ferreira, woordvoerder van die polisie, het gesê ŉ saak van onwettige betreding en kwaadwillige saakbeskadiging is aanhangig gemaak. Die verdagte het nie op die konstruksieperseel gewerk nie en dit is nog nie duidelik wat tot die voorval aanleiding gegee het nie.
[Video] Vlieënde teenstroperhond maak geskiedenis
Panayiotou-saak: Beskuldigde borgtog geweier
Dit is nou tyd en geld mors. Dis nie sy eiendom of plek nou waarvoor onderhandel!!!